Կարճատեւ արձակուրդի առիթով այցելեցինք Զմիւռնիոյ Սէֆէրիհիսար գիւղաքաղաքի ծովափը։ Զբօսաշրջական գիւղ մըն էր մեր իջեւանածը, որ ունէր 150 անջատ հիւրասենեակներ, 350 զբօսաշրջիկ տարողութեամբ։ Գիւղը հիմնուած էր աւելի քան 20 տարի առաջ եւ նախ ծառայած էր միայն ֆրանսացի, ապա միայն անգլիացի զբօսաշրջիկներու։ Իսկ այս տարի հողատարածքի սեփականատէրը ինք ստանձնած էր այդ տարածքը շահագործելու աշխատանքը։